
	ΕΥΡΩΠΑΪΚΟΣ ΛΟΓΟΤΕΧΝΙΚΟΣ ΠΕΡΙΠΑΤΟΣ
Μια βόλτα παρέα με ευρωπαίους συγγραφείς!

στη ΣΤΟΑ ΤΟΥ ΒΙΒΛΙΟΥ

[bookmark: _GoBack]Με πολύ μεγάλη επιτυχία πραγματοποιήθηκε το Σάββατο 27 Σεπτεμβρίου 2014, στη Στοά του Βιβλίου, Ευρωπαϊκός Λογοτεχνικός Περίπατος, ο οποίος διοργανώθηκε στο πλαίσιο των πολιτιστικών και μορφωτικών δράσεων της ΕUNIC Αθήνας, του παραρτήματος της Ένωσης Μορφωτικών Ιδρυμάτων της Ευρωπαϊκής Ένωσης, European Union National Institutes of Culture, στην Αθήνα, στο οποίο συμμετέχει και το Σπίτι της Κύπρου.
Η EUNIC είναι το δίκτυο των εθνικών πολιτιστικών ιδρυμάτων της Ευρωπαϊκής Ένωσης με κύριο στόχο τη δημιουργία αποτελεσματικών συνεργασιών και δικτύων επικοινωνίας μεταξύ των συμμετεχόντων οργανισμών για την προώθηση της πολιτισμικής και γλωσσικής ποικιλομορφίας, την κατανόηση μεταξύ των ευρωπαϊκών κοινωνιών, καθώς και την ενίσχυση του διεθνούς διαλόγου και της συνεργασίας εντός και εκτός Ευρώπης.
Σε αυτό το πλαίσιο συνεργασίας, ο Ευρωπαϊκός Λογοτεχνικός Περίπατος συνδιοργανώθηκε από το Σπίτι της Κύπρου, το Γαλλικό Ινστιτούτο, το Βρετανικό Συμβούλιο, το Ινστιτούτο Θερβάντες και τις Πρεσβείες της Αυστρίας και της Ρουμανίας, με τη συνεργασία της Στοάς του Βιβλίου, με στόχο την ανάδειξη της πολυμορφίας της λογοτεχνικής έκφρασης στην Ευρώπη και την παρουσίαση της σύγχρονης ευρωπαϊκής λογοτεχνίας και των ευρωπαίων συγγραφέων στο ευρύ κοινό μέσω μιας σειράς δημοσίων αναγνώσεων και άλλων παράλληλων δράσεων.
Το αθηναϊκό βιβλιόφιλο κοινό ανταποκρίθηκε με ενθουσιασμό στην πρόσκληση της ΕUNIC για έναν περίπατο συντροφιά με καταξιωμένους ευρωπαίους λογοτέχνες και κατέκλυσε τη Στοά του Βιβλίου, για να γνωρίσουν από κοντά τον Τεύκρο Μιχαηλίδη από την Κύπρο, τον Pierre Assouline από τη Γαλλία, τον David Harsent από το Ηνωμένο Βασίλειο, τον David Torres από την Ισπανία, τον Xaver Bayer από την Αυστρία και τη Monica Savulescu Voudouri από τη Ρουμανία.
Για τέσσερις ώρες, από τις 12.00 έως τις 16.00, ο συγγραφέας και έγκριτος μαθηματικός Τεύκρος Μιχαηλίδης, που εκπροσώπησε στον Ευρωπαϊκό Λογοτεχνικό Περίπατο την Κύπρο, γνωρίστηκε και συνομίλησε με το κοινό, απαντώντας στις ερωτήσεις, τις κρίσεις και τις απόψεις του σχετικά με τη δουλειά του, παρουσίασε το συγγραφικό και μεταφραστικό έργο του και υπέγραψε βιβλία του.

